ระเบียบกรมการจัดหางาน ว่าด้วยการรับเงินเข้ากองทุนและออกบัตรสมาชิกกองทุนเพื่อช่วยเหลือคนหางานไปทำงานในต่างประเทศ พ.ศ. 2546

ระเบียบกรมการจัดหางาน
ระเบียบกรมการจัดหางาน
ว่าด้วยการรับเงินเข้ากองทุนและออกบัตรสมาชิก
กองทุนเพื่อช่วยเหลือคนหางานไปทำงานในต่างประเทศ
พ.ศ. ๒๕๔๖
 

โดยที่เป็นการสมควรปรับปรุงการรับเงินเข้ากองทุนเพื่อช่วยเหลือคนหางานไปทำงานในต่างประเทศ
ให้ครอบคลุมถึงกรณีคนหางานซึ่งตนเองหรือนายจ้างในต่างประเทศเป็นผู้ส่งเงิน
และสอดคล้องกับการลดขั้นตอนและระยะเวลาการปฏิบัติราชการในการให้บริการประชาชน

อาศัยอำนาจตามความในมาตรา
๓๒ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๕) พ.ศ. ๒๕๔๕ อธิบดีกรมการจัดหางานจึงวางระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบกรมการจัดหางาน
ว่าด้วยการรับเงินเข้ากองทุนและออกบัตรสมาชิกกองทุนเพื่อช่วยเหลือคนหางานไปทำงานในต่างประเทศ
พ.ศ. ๒๕๔๖

ข้อ
๒[๑] ระเบียบนี้ให้ใช้บังคับตั้งแต่วันที่ประกาศเป็นต้นไป

ข้อ
๓ ให้ยกเลิกระเบียบกรมการจัดหางาน
ว่าด้วยการรับเงินเข้ากองทุนและออกบัตรสมาชิกกองทุนเพื่อช่วยเหลือคนหางานไปทำงานในต่างประเทศ
พ.ศ. ๒๕๓๙ 

ข้อ
๔ ในระเบียบนี้
กองทุน หมายถึง
กองทุนเพื่อช่วยเหลือคนหางานไปทำงานในต่างประเทศ

ข้อ
๕ ผู้รับอนุญาตจัดหางานเพื่อไปทำงานในต่างประเทศ
หรือนายจ้างในต่างประเทศ หรือคนหางานที่ประสงค์จ่ายเงินเข้ากองทุน ให้ยื่นคำขอ ณ
สำนักงานจัดหางานจังหวัด สำนักจัดหางานกรุงเทพ
หรือฝ่ายกองทุนเพื่อช่วยเหลือคนหางานไปทำงานในต่างประเทศ
สำนักงานบริหารแรงงานไทยไปต่างประเทศ กรมการจัดหางานตามแบบท้ายระเบียบนี้พร้อมเอกสารหลักฐานที่ระบุไว้ในแบบดังกล่าว

ข้อ
๖ เงินที่ส่งเข้ากองทุนตามข้อ ๕
ต้องเป็นเงินสด เช็คที่ธนาคารในประเทศไทยเป็นผู้ออกให้
หรือตั๋วแลกเงินของธนาคารในประเทศไทย โดยสั่งจ่ายในนามกองทุนหรือส่งเป็นธนาณัติ
โดยระบุนามอธิบดีกรมการจัดหางานเป็นผู้รับเงินตามธนาณัติ

ข้อ
๗
ให้เจ้าหน้าที่ผู้รับคำขอตรวจสอบคำขอส่งเงินเข้ากองทุน
พร้อมหลักฐานเอกสารให้ถูกต้องครบถ้วน
และออกใบเสร็จรับเงินแก่ผู้นำเงินส่งเข้ากองทุนทุกครั้ง

ข้อ
๘ ให้สำนักงานจัดหางานจังหวัด
สำนักจัดหางานกรุงเทพ และฝ่ายกองทุนเพื่อช่วยเหลือคนหางานไปทำงานในต่างประเทศ
สำนักงานบริหารแรงงานไทยไปต่างประเทศออกบัตรสมาชิกกองทุนให้แก่คนหางาน
ซึ่งรับอนุญาตจัดหางานเพื่อไปทำงานในต่างประเทศหรือนายจ้างในต่างประเทศหรือตนเองได้ส่งเงินเข้ากองทุนแล้ว
โดยให้ข้าราชการซึ่งดำรงตำแหน่งตั้งแต่ระดับ ๕
ขึ้นไปเป็นผู้ออกบัตรสมาชิกกองทุนและลงนามกำกับที่รูปถ่ายของคนหางานในบัตรสมาชิกกองทุน

ข้อ
๙ ให้สำนักงานจัดหางานจังหวัด
สำนักจัดหางานกรุงเทพ และฝ่ายกองทุนเพื่อช่วยเหลือคนหางานไปทำงานในต่างประเทศ
สำนักงานบริหารแรงงานไทยไปต่างประเทศนำเงินที่ได้รับไว้ตามข้อ ๖
ฝากเข้าบัญชีกองทุนเพื่อช่วยเหลือคนหางานไปทำงานในต่างประเทศ (บัญชีที่ ๑)
ทุกวันที่มีการรับเงินเข้ากองทุน
เว้นแต่ได้รับเงินเข้ากองทุนหลังจากธนาคารปิดทำการแล้ว
ให้รวมยอดนำฝากในวันทำงานถัดไป

ประกาศ
ณ วันที่ ๓๑ ตุลาคม พ.ศ. ๒๕๔๖
นคร ศิลปอาชา
อธิบดีกรมการจัดหางาน

[เอกสารแนบท้าย]

๑. คำขอส่งเงินกองทุนเพื่อช่วยเหลือคนหางานไปทำงานในต่างประเทศ
(กรมการจัดหางานจัดส่ง)
๒. คำขอส่งเงินกองทุนเพื่อช่วยเหลือคนหางานไปทำงานในต่างประเทศ
(บริษัทจัดหางานจัดส่ง)
๓. คำขอส่งเงินกองทุนเพื่อช่วยเหลือคนหางานไปทำงานในต่างประเทศ
(กรณีคนหางานเดินทางด้วยตนเอง)

(ดูข้อมูลจากภาพกฎหมาย)


















วิภา/ผู้จัดทำ







[๑]ราชกิจจานุเบกษา
เล่ม ๑๒๐/ตอนพิเศษ ๑๓๒ ง/หน้า ๗/๑๗ พฤศจิกายน ๒๕๒๖